Szilágyi maradt a női pólóválogatott kapitánya
A szövetség elnökségének bizalmi szavazása után a posztján maradhatott Szilágyi Péter, a női válogatott kapitánya. Nem kapott többséget a felmentését célzó javaslat: hatan mondtak igent az indítványra, ketten ellenezték a menesztését, négyen tartózkodtak.
Amennyire magától értetődő módon, vita nélkül fogadta el a Magyar Vízilabda Szövetség elnöksége Kemény Dénesnek, a férfiválogatott szövetségi kapitányának beszámolóját a nyári, két ezüstérmet hozó világversenyekről, annyira felhorgadtak az indulatok a női csapatot irányító Szilágyi Péternek a Világkupát (ötödik helyezés), valamint az Európa-bajnokságot (bronzérem) értékelő jelentésének meghallgatása után. De végül megtarthatta kapitányi posztját a február óta hivatalban levő szakember.
Az elnökség “ízekre szedte” Szilágyi beszámolóját, s a nagy vitában többen is a fejéhez vágták, hogy mivel esetében – akárcsak a férfi felnőtt-, de az utánpótlás-kapitányok alkalmazási feltételei között – is kitétel, hogy minden világversenyen benn kell lennie csapatának a négy között, azonnal felállíthatnák a kispadról, mivel a Világkupán leszerepelt a világbajnoki címvédő együttessel.

Nem is fogadták el az összegzését, hanem új beszámoló elkészítésére kötelezték, melyet a novemberi elnökségin vesznek majd górcső alá a grémium tagjai. Ugyanakkor a bizalmi szavazást túlélte a női kapitány, mivel nem kapott többséget a felmentését célzó javaslat. Az elnökségből hatan mondtak igent az indítványra, ketten ellenezték a menesztését, míg négyen tartózkodtak.
sport